In nomine domini Dei æterni et salvatoris nostri Jhesu-Christi, Hludowicus, misericordia Dei, rex. Regalis celsitudinis mos est fideles regni sui donis multiplicibus atque honoribus ingentibus honorare, sublimesque efficere. Proinde ergo morem parentum, regum videlicet et imperatorum, predecessorum nostrorum, sequentes, libuit celsitudini nostræ, quemdam fidelem nostrum, nomine Baldricum, de quibusdam rebus et mancipiis nostræ proprietatis honorare, et in proprium conferre atque delegare, id est: in pago Tornadrinse, super fluvium Landioni, in villa quæ dicitur Stolvicus, mansos XI, cum mancipiis utriusque sexus et omnibus aspicientibus, terris cultis et incultis; in villa Ciconias mansus unus, cum omnibus ibi aspicientibus, terris cultis et incultis; in Milisiaco, mansus unus, cum terris et quicquid ibi aspicit; in Miliciaco, mansus unus cum omnibus ibi aspicientibus super fluvium Ormentionum; in alio loco, in fine Valesminse, terras cultas et incultas, et quicquid ibi de nostro aspicit. Unde altitudinis nostræ præceptum hoc fieri, illique dari jussimus, per quod numeratas res, cum omnium rerum summa integritate, cum terris cultis et incultis, vineis, farinariis, silvis, pratis, pascuis, aquis, aquarumve decursibus, exitibus et regressibus, et omnibus legitimis exterminationibus, necon et mancipiis utriusque sexus desuper commanentibus vel ibidem aspicientibu, sicut dictum est, totum et ad integrum, præfato fideli nostro Baldrico, in proprium concedimus, et de nostro jure in jus ac dominationem illius solempni deliberatione transferimus: eo videlicet modo, ut quicquid ex predictis rebus et mancipiis pro sua utilitate facere decreverit, libero in omnibus potiatur arbitrio faciendi, sicut ex aliis rebus et mancipiis suæ proprietatis. Ut autem hujus nostræ largitionis auctoritas firma semper, in Dei nomine, obtineat firmitatem, manu propria subter eam firmavimus, et anulo nostro assignari jussimus. Signum HLUDOWICI (monogramme), gloriosissimi regis. Wibaldus, notarius, ad vicem Gozleni, recognovit et subscripsit. Datum XV kalendas octobris, indictione XII; anno I, regni domini Huldowici, gloriosissimi regis. Actum villa Lapiaco, in Dei nomine, feliciter. Amen.